VSRS Sklep II DoR 125/2021
Sodna praksa Vrhovnega sodišča, 2021-03-23

Civilno-gospodarski oddelek, civilni senat

predlog za dopustitev revizije - procesne predpostavke - plačilo sodne takse - odmera sodne takse - vrednost spornega predmeta - zavrnitev predloga

Predlog za dopustitev revizije se zavrne.

Ugovoru se ugodi in se izpodbijani plačilni nalog za plačilo sodne takse II DoR 125/2021 z dne 4. 3. 2021 razveljavi ter se na novo določi višina sodne takse za predlog za dopustitev revizije na znesek 409,00 EUR. Sestavni del tega sklepa je nov plačilni nalog.

1. Tožeča stranka je 2. 3. 2021 na Vrhovno sodišče vložila predlog za dopustitev revizije zoper sodbo Višjega sodišča v Ljubljani II Cp 1505/2020 z dne 5. 1. 2021. Sodne takse ob vložitvi predloga ni plačala, zato je bil 4. 3. 2021 izdan plačilni nalog za plačilo sodne takse po tarif. 1131 Zakona o sodnih taksah (v nadaljevanju ZST-1) v znesku 483,00 EUR. Sodna taksa je bila odmerjena od vrednosti spornega predmeta 79.000,00 EUR.

2. Predlagateljica je zoper plačilni nalog pravočasno vložila ugovor, v katerem navaja, da vrednost spornega predmeta v postopku revizije ne znaša več prvotno vtoževanih 79.000,00 EUR, ampak zgolj še 59.116,42 EUR, kolikor še znaša sporni del zahtevka, kar bi Vrhovno sodišče moralo upoštevati pri odmeri sodne takse.

4. Zoper plačilni nalog v postopku za plačilo sodne takse je dopustno v osmih dneh vložiti ugovor iz razlogov, da taksna obveznost ni nastala, da je taksa že plačana ali da je sodišče takso napačno odmerilo. O ugovoru sodišče odloči s sklepom, mu ugodi, ga zavrne, ali pa zavrže kot prepoznega, nepopolnega oziroma nedovoljenega. Če ugovoru ugodi, razveljavi izpodbijani plačilni nalog in ugotovi, da taksna obveznost ni nastala ali da je taksa že plačana, ali pa določi novo višino takse. Zaradi plačila te takse pošlje sodišče taksnemu zavezancu nov plačilni nalog, ki je sestavni del sklepa o ugovoru (prvi in tretji odstavek 34.a člena ZST-1).

5. Plačilo sodne takse je procesna predpostavka za izvedbo postopka ali opravo dejanja sodišča, če to določa ustrezen procesni zakon (8. člen ZST-1). Zakon o pravdnem postopku (v nadaljevanju ZPP) v 105.a členu določa, da mora biti plačana sodna taksa tudi za predlog za dopustitev revizije. Sodne takse se plačajo od vrednosti zahtevka oziroma predmeta, če je ta ocenljiv, oziroma od vrednosti, določene po ZST-1. Za ugotavljanje vrednosti zahtevka oziroma predmeta se smiselno uporabljajo določbe zakona, ki ureja pravdni postopek, če ni v ZST-1 določeno drugače, pri čemer je za plačilo sodne takse odločilna vrednost zahtevka oziroma predmeta ob vložitvi vloge oziroma opravi dejanja, razen če zakon ne določa drugače (19. člen ZST-1). Če se s pravnim sredstvom odločba le deloma izpodbija, se vzame kot podlaga za plačilo takse za pravno sredstvo le vrednost izpodbijanega dela (peti odstavek 18. člena ZST-1).

6. Tožnica s predlogom za dopustitev revizije napada sodbo Višjega sodišča v Ljubljani II Cp 1505/2020 z dne 5. 1. 2021, iz katere izhaja, da je za tožnico sporno samo še plačilo zneska 59.116,42 EUR. Na to je tožnica posebej pravilno opozorila tudi v predlogu za dopustitev revizije. Upoštevaje ta znesek, ki bi ga torej sodišče glede na določbo petega odstavka 18. člena ZST-1 moralo upoštevati kot vrednost spornega predmeta pri odmeri sodne takse, 16. člen ZST-1, Tar. št. 1131 ZST-1 in Prilogo 1 ZST-1, znaša sodna taksa za predlog za dopustitev revizije v obravnavani zadevi 409,00 EUR.

7. Glede na navedeno je Vrhovno sodišče ugovoru tožeče stranke ugodilo in izpodbijani plačilni nalog za plačilo sodne takse spremenilo tako, da je določilo nižjo višino dolgovane sodne takse, hkrati pa izdalo tudi nov plačilni nalog, ki nadomešča izpodbijanega.

8. O ugovoru je odločala sodnica posameznica sodišča, ki je izdalo plačilni nalog (tretji odstavek 34.a člena ZST-1).

Zoper ta sklep Vrhovnega sodišča o ugovoru zoper plačilni nalog je dovoljena pritožba v roku 15 dni od prejema pisnega odpravka (četrti odstavek 34.a člena ZST-1).

Zakon o pravdnem postopku (1999) - ZPP  - člen 105a,

Zakon o sodnih taksah (2008) - ZST-1  - člen 8, 16, 18, 18/5, 19

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.